Predkladacia správa

Na rokovanie vlády Slovenskej republiky sa v nadväznosti na plnenie úlohy vyplývajúcej z bodu B.1. uznesenia vlády Slovenskej republiky č. 139 z 18. februára 2009 predkladá materiál Informácia o opatreniach prijatých na dôslednejšie využívanie cenových nástrojov na zabránenie nežiaduceho cenového vývoja v rezorte školstva. Uvedená úloha vyplynula z prerokovanej „Správy o postupe príprav na prijatie eura v SR k 29. decembru 2008.
Účelom predkladaného materiálu je podať informáciu o prijatých opatreniach v rezorte školstva v súvislosti so zabránením nežiaduceho cenového vývoja v oblasti stanovenia poplatkov za ubytovanie študentov vo vysokoškolských internátoch, žiakov v školských internátoch a v oblasti stanovenia výšky príspevku na stravovanie detí a žiakov v zariadeniach školského stravovania.
Ministerstvo školstva časť tejto úlohy splnilo vypracovaním zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 46/2008 Z. z. a zákona č. 37/2009 Z. z. (ďalej len školský zákon), kde v ustanovení § 140 ods. 11 a § 141 ods. 7 je uložená povinnosť zverejniť na internetovej stránke finančné pásma určujúce rozpätie nákladov na nákup potravín na jedno jedlo podľa vekových kategórií stravníkov. Na základe zverejnených finančných pásiem určí výšku príspevku na čiastočnú úhradu nákladov na potraviny v zariadeniach školského stravovania príslušný zriaďovateľ, t. j. obec alebo samosprávny kraj. Zároveň podľa § 117 ods. 5 zákona je dané rozpätie pre určenie výšky mesačného príspevku na čiastočnú úhradu nákladov spojených s ubytovaním v školskom internáte pre deti a žiakov, ktorých zriaďovateľom je orgán miestnej samosprávy najviac 45 % zo sumy životného minima pre nezaopatrené dieťa. V súlade s § 117 ods. 6 je riaditeľ školského internátu alebo riaditeľ školy kompetentný po predložení dokladu o tom, že je poberateľom dávky v hmotnej núdzi rozhodnúť o znížení alebo odpustení poplatku. Rovnaké podmienky na stanovenie výšky mesačného príspevku na čiastočnú úhradu nákladov spojených s ubytovaním sú uplatňované aj v školskom internáte, ktorého zriaďovateľom je obec alebo samosprávny kraj (§ 117 ods. 8 a 9). 
Vzhľadom na to, že ide o informatívny materiál nelegislatívnej povahy, nebolo potrebné uskutočniť medzirezortné pripomienkové konanie a vypracovať doložky, dopady a vplyvy.